text: 3 Tesalónica iñiq t'aqaman huknin carta apachisqanpin Pablo willarqan huk profeciata (leey 1 Tesalonicenses 5:2, 3). Chaypin rimarqan Jehová Diospa ‘p'unchayninmanta', chaymi qallarinqa pantasqa religionkunata chinkachiqtin, tukupunqataq Armagedonpi. Manaraq chay p'unchay qallarishaqtinmi pachantinpi kamachikuqkuna nishanqaku "thak-kaypin kashanchis, allin waqaychasqan kashanchis", nispa, yaqapaschá huk kutillata chayta ninqaku otaq askha kutikunapi. Kay pachapi kamachikuqkunaqa yuyaykunqakupaschá hatun sasachakuyninku allichakunanña kashasqanpi. ¿Religionpi umalliqkunari imatan ruwanqaku? Kay pachaq ruwayninkunawantaq chaqrukunku chayqa yaqapaschá chay kamachikuqkuna hina kaqllatataq ninqaku (Apo. 17:1, 2). Judá llaqtapi llulla profetakuna hinan ruwanqaku, paykunan tukuy imapas mana allin kashaqtin "allillanmi kanqa", nispa nirqanku, chaymi Jehová Dios huchacharqan (Jer. 6:14; 23:16, 17).